- ప్రభావం చూపనున్న బడ్జెట్‌ అంచనాలు, ట్రంప్‌ నిర్ణయాలు, ఆర్థిక ఫలితాలు
- ఆజ్యం పోయనున్న డెరివేటివ్స్‌ ముగింపు గడువు
- లాభాల స్వీకరణకు అవకాశాలు
ముంబయి: బడ్టెట్‌ అంచనాలు, బడ్జెట్‌లో కల్పించనున్న కేటాయింపుల గురించి ప్రభుత్వం ఇచ్చే లీకులు అమెరికా అధ్యక్షుడు ట్రంప్‌ వాణిజ్య వ్యవహారశైలి ప్రధానంగా రేపటి (23) నుంచి ప్రారంభమయ్యే కొత్త ట్రేడింగ్‌ వారాన్ని ప్రభావితం చేసే అవకాశాలు కనిపిస్తున్నాయి. వీటికి తోడు పలు కార్పొరేట్‌ కంపెనీలు ఆర్థిక ఫలితాలు వెలువడనుండడం, ఆర్‌బీఐ నిర్ణకయాలు తదితర పరిణామాలను మదుపరులు కీలకంగా తీసుకోనున్నారు. జనవరి డెరివేటివ్స్‌ గడువు ముగింపు నేపథ్యంలో జనవరి 23తో మొదలయ్యే వారంలో మార్కెట్లు ఒత్తిడికి గురి అయ్యే అవకాశాలు ఉన్నాయని విశ్లేషకులు భావిస్తున్నారు. అమెరికా అధ్యక్షుడిగా డొనాల్డ్‌ ట్రంపు పగ్గాలు చేపట్టారు. ఇకపై ఆయన తీసుకోనున్న ఆర్థిక విధానాలు, రాజకీయ నిర్ణయాలు వర్థమాన మార్కెట్లను తీవ్రంగా ప్రభావితం చేయనున్నాయని విశ్లేషకులు చెబుతున్నారు. తన తొలి ప్రసంగంలోనే వాడివేడిగా ప్రసంగిస్తూ అమెరికానే తన అగ్ర ప్రాధాన్యమని పేర్కొన్నారు. తన నిర్ణయాలు అమెరికా కుటుంబాలు, అమెరికా కార్మికుల ప్రయోజనాలను పరిరక్షించుకునేవిగానే ఉంటాయని స్పష్టం చేశారు. దీన్ని క్షుణ్ణంగా విశ్లేశించి చూస్తే అమెరికాలోని భారత కంపెనీలు, ఈ దేశ ఉద్యోగులకు ఇకపై గడ్డు కాలమేననే ట్రంపు సంకేతాలు ఇచ్చారని విశ్లేషకులు భావిస్తున్నారు. ఈ విశ్లేషణలు వచ్చే వారం దేశీయ మార్కెట్లపై అందులోనూ ఐటీి స్టాక్స్‌పై తీవ్ర ప్రభావం చూపనున్నాయని అంచనాలు వెలువడుతున్నాయి. ఈ పరిణామాల మధ్య మదుపరులు స్టాక్స్‌ అమ్మకాలకు మొగ్గు చూపి లాభాల స్వీకరణకు పాల్పడే అవకాశాలు ఉన్నాయి. అమెరికా ఫెడరల్‌ రిజర్వు చీఫ్‌ జన్నట్‌ యెల్లన్‌ భవిష్యత్తులో వడ్డీ రేట్లనుపెంచనున్నట్లు సంకేతాలు ఇచ్చారు. ప్రస్తుత ఏడాదిలో ప్రపంచ వృద్ధిరేటు అంచనాలకు ఐఎంఎఫ్‌ కోత పెట్టింది. ఈ అంతర్జాతీయ పరిణామాలు వర్థమాన మార్కెట్లను ఒత్తిడికి గురి చేయనున్నాయని అంచనా.
కార్పొరేట్ల ఆర్థిక ఫలితాలు...
దేశీయంగా ఫిబ్రవరి 1న కేంద్ర ప్రభుత్వం 2017-18కు గాను పార్లమెంట్‌లో బడ్జెట్‌ను ప్రవేశపెట్టనుంది. కాగా ఈ బడ్జెట్‌పై ముందస్తు అంచనాలు, సంకేతాలు, విశ్లేషణలను మదుపర్లు కీలకంగా తీసుకోనున్నారు. అదే విధంగా త్వరలో ఐదు రాష్ట్రాల్లో జరగనున్న ఎన్నికలు వాటిపై గెలుపొటములపై అంచనాలు మార్కెట్లపై ప్రభావం చూపనున్నాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలు ప్రధానమే. ఈ పరిణామాలకు తోడు పలు కార్పొరేట్‌ కంపెనీలు ప్రస్తుత ఆర్థిక సంవత్సరం అక్టోబర్‌ నుంచి డిసెంబర్‌తో ముగిసిన తృతీయ త్రైమాసికానికి గాను తమ ఆర్థిక ఫలితాలను వెల్లడించనున్నాయి. వచ్చే వారం ప్రధానంగా హిందుస్థాన్‌ యూనిలీవర్‌, హెచ్‌డీఎఫసీ, భారతీ ఎయిర్‌టెల్‌ తదితర కంపెనీలు ఫలితాలను వెల్లడించే జాబితాలో ఉన్నాయి. వీటి ఫలితాలు వాటి సూచీలతో పాటు సంబంధిత రంగాల సూచీలను ప్రభావితం చేయనున్నాయి. జీఎస్‌టీ అమలు వచ్చే ఏప్రిల్‌ నుంచి సాధ్యపడకపోవచ్చని, జులై నుంచి అమల్లోకి రావచ్చని ప్రభుత్వ వర్గాలు ఇప్పటికే పేర్కొన్నాయి.
గత వారం నష్టాలు
జీఎస్‌టీ అమలు వాయిదా పడటం, ప్రపంచ వృద్ధి రేటుకు ఐఎంఎఫ్‌ కోత పెట్టడం, డొనాల్డ్‌ ట్రంపు ప్రమాణ స్వీకారం, విదేశీ మదుపర్లు ఈక్వీటీలను తరలిం చుకుపోవడం తదితర కారణాల మధ్య జనవరి 20తో ముగిసిన వారంలో దేశీయ స్టాక్‌ మార్కెట్లు నష్టాల్లో ముగిశాయి. గత వారంలో బీఎస్‌ఈ సెన్సెక్స్‌ 203 పాయింట్లు తగ్గి 27,034 పాయింట్లకు పడిపోయింది. నేషనల్‌ స్టాక్‌ ఎక్సేంజీ సూచీ నిఫ్టీ 51 పాయింట్లు లేదా 0.6 శాతం నష్టపోయి 8,349 పాయింట్ల వద్ద ముగిసింది. ఇదే వారంలో మిడ్‌క్యాప్‌ 0.4 శాతం నష్టపోగా, స్మాల్‌క్యాప్‌ సూచీ 0.6 శాతం పెరిగింది. సెన్సెక్స్‌్‌లో రిలయన్స్‌ ఇండిస్టీస్‌, యాక్సిస్‌ బ్యాంకు, కోల్‌ ఇండియా సూచీలు వరుసగా 6 శాతం, 4.8 శాతం, 3.5 శాతం చొప్పున అధికంగా నష్టపోయాయి. అదాని పోర్ట్సు 3.1 శాతం, ఇన్ఫోసిస్‌ 2.7 శాతం, ఓఎన్‌జీసీ 2.2 శాతం చొప్పున తగ్గాయి. మరోవైపు హెచ్‌యుఎల్‌, ఏషియన్‌ పెయింట్స్‌, ఐటీసీ సూచీలు వరసగా 4 శాతం, 3.5 శాతం, 2.4 శాతం చొప్పున అధికంగా పెరిగాయి. టాటా స్టీల్‌ 1.8 శాతం, గెయిల్‌ ఇండియా 1.7 శాతం, టాటా మోటార్స్‌ 1.6 శాతం చొప్పున రాణించాయి.
మీ స్నేహితులకు రికమెండ్ చెయ్యండి